Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 603/12/3309	Trenčín, 13.9.2012
EEČ : 2-28-138-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trenčín
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 28.06.2012 v čase o 14.00 hod. v ubytovacích priestoroch Detského mestečka v Trenčíne, Na dolinách 27, v rámci kontroly vykonávanej vedúcou výchovy za účelom zistenia požívania omamných látok ubytovanými deťmi a študentmi prostredníctvom odberu a testovaním moču, bol obvinenému zistený pozitívny výsledok, následne bol vyzvaný na prehliadku svojej izby, na čo obvinený uviedol vychovávateľke, že má v školskej taške igelitové vrecúško s marihuanou, a po privolaní hliadky Obvodného oddelenia PZ v Trenčíne odišiel spolu s ňou do svojej izby, kde hliadke vydal igelitové uzatvárateľné vrecúško s obsahom sušenej rastlinnej látky, pričom znaleckým skúmaním z odboru chémie bolo zistené, že igelitové vrecko obsahovalo sušené konope s hmotnosťou 533 mg, ktoré obsahovalo viac ako 20 mg účinnej látky tetrahydrokanabinolu, čo zodpovedá minimálne dvom obvykle jednorazovým dávkam drogy, pričom rastliny rodu Cannabis (konopa) sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ Trenčín sp. zn. ORP- 954/TN-TN-2012 zo dňa 01.08.2012 podľa § 206 ods. 1 Trestného poriadku bolo vznesené obvinenie XXXXX pre prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona tom skutkovom základe, že dňa 28.06.2012 v čase o 14.00 hod. v ubytovacích priestoroch Detského mestečka, Na dolinách 27 v Trenčíne neoprávnene počas presne nezistenej doby pre svoju potrebu prechovával igelitové uzatvárateľné vrecúško s obsahom sušenej rastlinnej látky, pričom znaleckým skúmaním z odboru chémie bolo zistené, že igelitové vrecko obsahovalo sušené konope - marihuanu s hmotnosťou 533 mg, ktorá obsahovala viac ako 20 mg účinnej látky THC, čo sa považuje za minimálne 2 obvykle jednorazové dávky drogy, kde rastliny rodu Cannabis (konopa) sú zaradené do I. skupiny omamných látok, čím takto XXXXX u seba neoprávnene prechovával pre vlastnú potrebu omamnú a psychotropnú látku. 

     V rámci vyšetrovania bol vypočutý obvinený, ktorý sa vo svojej svedeckej výpovedi priznal k zavineniu spáchanej trestnej činnosti, oľutoval ju a vyhlásil, že spáchal skutok, pre ktorý je trestne stíhaný a zároveň obvinený súhlasil s podmienečným zastavením trestného stíhania. 
     Z odpisu registra trestov, ako aj zo správ o povesti obvineného vyplýva, že obvinený doposiaľ nebol súdne trestaný. Z výpisu Ústrednej evidencie priestupkov Ministerstva vnútra SR je zrejmé, že obvinený nebol doposiaľ priestupkovo riešený. Svojim konaním obvinený škodu nespôsobil. 

     Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 

a) vyhlási, že spáchal skutok, za ktorý je stíhaný, a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne, 

b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a

c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

       Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

        Ak obvinený v priebehu skúšobnej doby bude viesť riadny život, prokurátor rozhodne, že sa obvinený osvedčil. Ak sa však obvinený v skúšobnej dobe podmienečného zastavenia trestného stíhania dopustí trestného činu alebo iného protiprávneho konania, prokurátor rozhodne, a to aj počas skúšobnej doby, že sa v trestnom stíhaní pokračuje.

         Vzhľadom na to, že v tomto prípade boli splnené všetky zákonné podmienky podmienečného zastavenia trestného stíhania rozhodla som tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Muríňová
prokurátorka